મનુભાઈએ પૂછેલા પ્રશ્નમાંથી ઊઠેલા શંકાનાં વમળમાં સરલાબહેન અચાનક ધકેલાઈ ગયા તેથી જવાબ આપતા પહેલા તો તેમનો શ્વાસ રૂંધાવા લાગ્યો. મનુભાઈ કપડાં બદલી બેડમાં તેમની જગ્યાએ માથા નીચે બે હાથ રાખી સૂતા અને સરલાબહેનની સામે જોયા વગર જ તેમના જવાબની રાહ જોતા રહ્યા. સરલાબહેન આવા કોઈ પ્રશ્ન માટે તૈયાર નહોતાં. એ પ્રશ્નની અંદર સળવળતી શંકાને આરોપ સમજવો કે માત્ર સીધો સાદો સવાલ તે સરલાબહેન નક્કી કરી શક્યા નહીં.